Han har flere kvalifikationer til posten - sommerhus i det nordjyske i 56 år og livslang erfaring som instruktør - og 2022 bliver året, hvor drømmen endelig går i opfyldelse, og Michael Moritzen kan sætte sig i instruktørstolen til Hjørring Revyen. - Jeg var nærmest med til fødslen af Hjørring Revyen. Nu skal jeg sidde her i stolen, hvor jeg har overblik over det hele, siger Michael Moritzen. Gennem årene har han set en del revyer i Hjørring, så drømmen om at sidde i lige netop den stol har været der længe. - Jeg synes, det var på tide. Nej, jeg synes det er rigtig skægt, siger han grinende. Tænkt som succes Den nye instruktør kommer forberedt. For op ad lommen trækker han ved præsentationen et båt-horn, til når bølgerne går højt, som han med et par tryk får alles opmærksomhed med, måske for at skjule en smule nerver. - Jeg håber, at kagen bliver det eneste, jeg kommer til at ødelægge i årets revy, siger instruktøren, mens han skærer lagkage for. For der er ingen tvivl om, at han gerne vil gøre det godt og leve op til tidligere års revyer. - Jeg tror da, vi allesammen er bange for ikke at leve op til forventningerne, men som en af mine gode venner siger, 'det var tænkt som en succes', siger Michael Moritzen. Tre rutinerede Hjørring-skuespillere Med på holdet har Michael Moritzen fem skuespillere. Tre af dem har allerede erfaring med Hjørring Revyen, det er Trine Gadeberg, Kasper Le Fevre og Preben Kristensen, mens de sidste to først debuterer på Hjørring-scenen til sommer. De to nyankomne, Rikke Buch Bendtsen og Tomas Ambt Kofod, har dog også begge masser af revy-erfaring med i bagagen. Ifølge Kasper Le Fevre, der har været med tre gange før, kan man i år forvente en mere politisk revy. - Vi har givet os selv lov til at udstille hykleriet, det skal man jo som revy, men måske har vi taget lidt hårdere fat. Vi må ikke have berøringsangst, men publikum må gerne have det, siger han. På programmet er blandt andet mink og krigen i Ukraine. Om årets revy bliver en succes, tør Michael Moritzen ikke svare på, men han håber på det. Revyen spiller fra den syvende juni.
Mandag blev årets Hjørring Revy præsenteret. Holdet består både af gamle kendinge og nye kræfter. En af de nye er instruktør Michael Moritzen.